Gripinn glóðvolgur í morgun við bankarán Klukkan sex í morgun barst lögreglunni á Akranesi ábending um eldglæringar í anddyri hússins við Kirkjubraut 28 , þar sem Arion banki var síðast til húsa , en Spölur hefur nú skrifstofur sínar . Hraðbanki sem vísar út á Kirkjubraut er staðsettur í anddyri hússins . Í ljós kom að maður hafði brotist inn í anddyrið og var með slípirokk og öðrum verkfærum að reyna að komast inn í hraðbankann aftanverðan . Laganna verðir handsömuðu manninn á efstu hæð byggingarinnar þar sem hann reyndi að fela sig . Maðurinn gistir nú fangageymslu á Akranesi og bíður yfirheyrslu síðar í dag . Hraðbankinn er illa farinn eftir aðfarirnar .